‘ฟิลลิป’ทุ่มงบเพิ่มเค้ก เน้นลูกค้ากลางกำไรดี
บล.ฟิลลิป ชูกลยุทธ์ปีนี้ทุ่มงบการตลาดทำบทวิจัยอินเตอร์เจาะฐานลูกค้าระดับกลาง ส่วนลูกค้าต่างชาติทำร่วมเครือ
17 ม.ค. 2555

บล.ฟิลลิป ชูกลยุทธ์ปีนี้ทุ่มงบการตลาดทำบทวิจัยอินเตอร์เจาะฐานลูกค้าระดับกลาง ส่วนลูกค้าต่างชาติทำร่วมเครือ 
นายปรัชญา กุลวณิชพิสิฐ ประธานเจ้าหน้าที่บริหาร บริษัทหลักทรัพย์ ฟิลลิป (ประเทศไทย) เปิดเผยว่า ปีนี้คาดว่าจะใช้งบการตลาดเต็มจำนวนตามเกณฑ์ตลาดหลักทรัพย์ที่ให้ใช้ 5% ของรายได้ปีก่อน แต่เป็นเม็ดเงินอาจจะน้อยกว่าปี 2554 ที่ใช้ไปทั้งหมด 5 ล้านบาท เพื่อเพิ่มส่วนแบ่งการตลาดด้านหลักทรัพย์ที่ 3.5% เทียบจากปีที่ผ่านมา 3.42%
บริษัทยังเน้นการทุ่มงบการตลาดและโปรโมชันเพื่อกระตุ้นการซื้อขาย โดยเฉพาะกลุ่มลูกค้าระดับกลาง หลังเห็นความสำเร็จจากปีก่อนที่ทำให้บัญชีที่มีการซื้อขายสม่ำเสมอเพิ่มขึ้น 1,000 บัญชี เป็น 7,000 บัญชี โดยปีนี้คาดว่าจะเพิ่มขึ้นเป็น 7,500-8,000 บัญชี
ลูกค้ากลุ่มนี้ยังทำให้อัตรากำไรดีกว่าลูกค้าบุคคลรายใหญ่ ซึ่งตลอดปี 2554 ถึงปัจจุบันคิดค่าคอมมิชชันขั้นต่ำที่ 0.02% กับลูกค้าที่มีการซื้อขายกว่า 20 ล้านบาท
ปีนี้บริษัทยังมีการเพิ่มบทวิเคราะห์การลงทุนในตลาดหุ้นสิงคโปร์ ฮ่องกง และอินโดนีเซีย โดยหวังว่าจะเพิ่มจำนวนลูกค้าไทยไปลงทุนต่างประเทศ จากปัจจุบันมีอยู่กว่า 500 บัญชี 
สำหรับลูกค้าต่างประเทศ ปีนี้บริษัทมีแผนต่อยอดพัฒนาระบบเทคโนโลยีเพื่อชวนลูกค้าในเครือฟิลลิปมาลงทุนในไทยได้สะดวกและเน้นการไปโรดโชว์กับเครือฟิลลิป โดยเน้นที่กลุ่มเอเชียเป็นหลัก